## La Generalitat reforça el 112 i activa tots els recursos davant l’alerta meteorològica per a garantir la seguretat ciutadana

*** El Consell manté la coordinació interdepartamental i fins al moment no s’han registrat incidències greus en cap departament
* Sanitat envia 4,2 milions d’SMS i 2 milions d’avisos des de l’*app* GVA Salut per a evitar desplaçaments, i amb la garantia de reprogramar visites, per la seguretat dels pacients
* Ajuntaments de les tres províncies han suspés l’activitat lectiva en els seus municipis, la qual cosa ha afectat més de 540.000 alumnes**

La vicepresidenta primera i portaveu del Consell, Susana Camarero, ha subratllat que “la Generalitat ha activat tots els mitjans, ha reforçat el 112 i manté la coordinació constant amb administracions i servicis d’emergència perquè la prioritat del Consell és la seguretat de les persones”.

Així ho ha manifestat la portaveu del Consell durant la roda de premsa en la qual ha informat juntament amb el conseller de Sanitat, Marciano Gómez, de l’evolució de les alertes meteorològiques activades en la Comunitat Valenciana i de les mesures preventives i de resposta adoptades per totes les conselleries, després de la reunió extraordinària presidida pel president Carlos Mazón este dilluns.

La vicepresidenta també ha fet una crida a la prudència, així ha demanat a la ciutadania que extreme la precaució, evite desplaçaments en zones afectades i seguisca únicament els canals oficials. “Tots els mitjans del Consell estan activats per a vigilar i actuar davant qualsevol incidència”, ha insistit Susana Camarero.

**Balanç i incidències**

A l’inici de la seua compareixença, la portaveu ha comunicat que fins al moment “s’han notificat 112 incidents, cap dels quals greus” i ha confirmat que el Centre d’Emergències 112 ha sigut reforçat, “duplicant la seua capacitat d’atenció”.

Sobre les actuacions de coordinació, “la Generalitat manté la preemergència i les reunions de seguiment per a adoptar les mesures necessàries”, ha continuat Camarero, qui ha incidit en el fet que “a diferència d’episodis anteriors, Aemet ha informat sobre l’activació l’alerta roja amb antelació i això ens ha permés actuar de manera preventiva i no solament reactiva”.

**Seguretat dels pacients**

El conseller de Sanitat, Marciano Gómez, ha explicat que este diumenge es va comunicar a la ciutadania, mitjançant missatges SMS i notificacions a través de l’*app* GVA Salut, que “davant el risc per la climatologia adversa, s’evitara el desplaçament en cas de cita o intervenció, amb la garantia de la reprogramació, prevalent la seguretat dels pacients”. Amb este propòsit es van enviar 4,2 milions d’SMS i uns 2 milions de notificacions a través de l’*app* GVASalut.

Pel que fa a la prestació farmacèutica, Gómez ha assegurat que “està plenament garantida i la Direcció General de Farmàcia en col·laboració amb els col·legis professionals realitza el seguiment de la situació de les oficines de farmàcia en zones d’alerta”.

Així mateix, des de la Conselleria de Sanitat es van donar les instruccions corresponents als professionals, a través dels departaments de Salut, perquè es recordara que, davant una situació d’emergència, es preste especial atenció a les indicacions que es puguen rebre per part d’un superior o de protecció civil, així com a l’evolució de l’emergència. També s’incidia en el fet que, davant un risc greu i imminent per a la seguretat i salut, el personal té dret a no acudir al seu lloc de treball, i ho ha de notificar per qualsevol mitjà escrit.

En total, uns 1.130 professionals no han pogut desplaçar-se al seu centre de treball entre Atenció Primària i Assistència Hospitalària. D’estos, al voltant de 800 professionals corresponen a la província de València, 300 a la de Castelló i 30 a la d’Alacant. Els departaments més afectats de València han sigut La Fe amb 200 professionals o La Ribera amb 150; a Castelló, prop de 170 professionals en el departament de Salut de la capital de la Plana; i en la d’Alacant, la trentena treballen en el Departament de Salut de Dénia i s’han vist afectats perquè residixen en la província de València.

Quant a les infraestructures, “hi ha pràctica normalitat en tots els centres, a excepció de 17 consultoris auxiliars que no s’han obert, bé per alguna filtració d’aigua o bé per falta de facultatius que no han pogut acudir al lloc de treball”, segons ha detallat el conseller. Els centres auxiliars tancats són: Carpesa-Poble Nou, Beniparrell, El Palmar, El Perellonet, Loriguilla, Alcublas, Alpuente, Gátova, Aras de los Olmos, La Yesa, Losa del Obispo, Simat, Benifairó de la Valldigna i Xeresa, en la província de València. Santa Magdalena en la zona bàsica d’Alcalà de Xivert-Alcossebre i Sant Rafael en la zona bàsica de Traiguera, en la província de Castelló.

D’altra banda, Marciano Gómez ha assenyalat que s’estan realitzant els trasllats programats de pacients oncològics, hemodiàlisis, altes hospitalàries, etc. A més, els CICU (Centre d’Informació i Coordinació d’Urgències), les ambulàncies del SAMU (Servici d’Ajuda Mèdica Urgent), SVA (Suport Vital Avançat) d’infermeria, SVB (Suport Vital Bàsic) i TNA (transport no assistit) estan al 100 % del seu funcionament.

“En definitiva, tota l’assistència sanitària d’urgències, oncologia, etc., està transcorrent amb normalitat i amb la tranquil·litat de poder garantir als ciutadans la reprogramació de les seues cites”, ha subratllat el titular de Sanitat.

**Servicis socials i educació**

D’altra banda, Susana Camarero ha indicat que, des de la Vicepresidència Primera i Conselleria de Servicis Socials, Igualtat i Vivenda, s’ha contactat amb totes les residències i centres socials per a atendre la situació i no hi ha hagut incidències en les últimes hores. A més, la consellera ha incidit en la necessitat de seguir les recomanacions sobre mesures que cal adoptar en funció del nivell d’alerta, i ha recordat que els recursos diürns (centres de dia i centres de majors) situats en municipis amb alerta roja es mantenen tancats, així com els que estan situats en localitats amb alerta taronja, en els quals l’ajuntament ha decidit tancar col·legis.

“L’equip de la Conselleria manté contacte directe i permanent amb tots els centres per a seguir i donar resposta a qualsevol possible incidència que es puga produir”, ha assenyalat al respecte.

En l’àmbit educatiu, a causa de l’alerta, ajuntaments de les tres províncies han suspés l’activitat lectiva en els seus municipis, la qual cosa ha afectat 542.964 alumnes: 84.446 a Castelló (alerta roja), 438.664 a València (alerta roja) i 19.854 a Alacant (alerta taronja). També romanen tancats els Espai Labora i Centres Labora Formació situats en zones en alerta roja, i s’ha anul·lat la visita del bus de Labora a Ontinyent.

Al respecte, Camarero ha explicat que “les decisions s’han pres amb antelació per a evitar desplaçaments i minimitzar riscos”.

**Justícia i atenció a víctimes**

En l’àrea de Justícia, algunes oficines d’Atenció a les Víctimes del Delicte (Carlet, Moncada, Requena, Paterna, Torrent, Sueca, Sagunt, Gandia i Vinaròs) no han pogut obrir per la impossibilitat de desplaçament del personal, però l’atenció es garantix telefònicament en els números 961 927 154 i, en el cas de Vinaròs, 964 621 686, ha assenyalat la consellera.

A més, ha afegit que es mantenen tancades de manera preventiva diverses oficines i punts PROP i que “no s’han registrat incidències en les infraestructures judicials”.

**Mobilitat, medi ambient i agricultura**

Camarero ha informat que “les incidències de mobilitat són menors en la xarxa viària autonòmica i provincial i no hi ha carreteres tallades més enllà de les ja afectades per la reconstrucció després de la dana”.

Així mateix, ha indicat que Metrovalencia “opera sense incidències en la major part de la xarxa” i únicament el tram Paterna–Llíria va quedar temporalment suspés a primera hora i s’ha restablit a les 10:10, amb horari similar al d’un dissabte per a garantir desplaçaments.

Per la seua part les oficines comarcals agràries de Vinaròs, Sant Mateu, Cullera i Sagunt, així com la Unitat Territorial de Tavernes de la Valldigna, “romandran tancades este dilluns a causa de la impossibilitat de desplaçament del seu personal”, ha assenyalat la portaveu.

**Hisenda, telecomunicacions i energia**

Algunes dependències com l’Agència Tributària Valenciana ha tancat la seua seu a València capital i en el nord de Castelló i s’ha suspés l’atenció presencial prevista, mentres que a Alacant les oficines continuen operatives “excepte si hi ha empitjorament”, segons ha traslladat la consellera.

La xarxa d’emergències i telecomunicacions “funciona amb normalitat” i en matèria energètica, la xarxa elèctrica també “opera sense incidències de consideració”. Sobre este aspecte, Camarero ha matisat que durant la nit es van registrar incidències molt breus a causa de “reenganxaments per activitat elèctrica”, i a les 11:15 quedava una zona sense servici per la caiguda d’un llamp, a més d’una avaria de fusible en una torre a la Pobla de Farnals, “ja en resolució”.

Pel que fa a les estacions d’ITV en zones amb alerta roja “romanen tancades” i els CdT afectats per alerta roja i taronja “han reprogramat la seua formació”.

Fecha: 29/09/2025